Kletsrymer se verloofde val haar dood | Netwerk24
Deur Ané van Zyl 11 April 2021 18:34
Die kletsrymer Kiernan Forbes, bekend as AKA, en Nelli Tembe, sy verloofde. Foto: Instagram
Die polisie was Sondag om 14:00 steeds op die toneel by die luukse Pepperclub-hotel in Kaapstad waar 'n 22-jarige vrou glo van die tiende verdieping geval het. Sy was die verloofde van die bekende Suid-Afrikaanse kletsrymer Kiernan Forbes, bekend as AKA.
Anele (Nelli) Tembe (22), aan wie AKA op 21 Februarie verloof geraak het, se familie het die nuus Sondagmiddag bevestig en gesê AKA is "ontroosbaar".
Hy het reeds lobola betaal aan haar familie om met haar te trou. Hy het enkele ure voor die voorval nog foto's en video's van sy geliefde op Instagram geplaas.
Sy het die knewel van 'n diamantring wat hy aan haar gegee het, aan haar vinger in die foto's.
"Ons is steeds geskok en verwerk ons emosies. Sy was 'n uitsonderlike en begaafde jong vrou. Sy het 'n lieflike geaardheid gehad en was altyd koesterend teenoor diegene om haar," lui 'n verklaring van die familie.
"Kiernan word deur familie en nabye vriende ondersteun."
Kapt. Frederick van Wyk, polisiewoordvoerder, sê misdaadtoneelkenners fynkam die toneel vir leidrade. Volgens hom het die voorval Sondag omstreeks 07:45 gebeur.
Een van die kamers in die Pepperclub-hotel in Kaapstad. Foto: pepperclub.co.za
Tembe het die val, glo van 'n platform op die tiende verdieping, oorleef en was in 'n kritieke toestand toe paramedici opdaag, sê Shawn Herbst, woordvoerder vir Netcare 911.
"Sy het op die teer geval. Haar beserings was ongelukkig te ernstig en sy op die toneel dood verklaar."
Volgens Herbst is daar 'n tipe nagklub op die verdieping waarvan Tembe geval het. Dit kon nie met die hotel bevestig word nie.
Luidens berigte was Tembe 'n baie private persoon en het dit nie geniet om in die kollig te wees nie. AKA het glo vroeër gesê hy vind haar persoonlikheid verfrissend.
'n Dubbelkamer in die betrokke hotel kos R4 190 per nag en kamers het volgens die hotel se webtuiste balkonne met uitsigte oor Tafelberg, Vlaeberg, Tafelbaai of die middestad.